  Анжелика Тихонова корреспондент Одӥг арня кылиз огъяросси гожъян-чотанэ пыриськон понна. Ужрад 14-тӥ шуркынмонэ йылпумъяськоз. Со сярысь Удмуртстат ивортӥз. 7-тӥ шуркынмонлы Удмуртиын 72,6 процентэз яке 1 миллион 81 сюрсэз улӥсьёс калыкез огъяросси гожъян-чотанэ пыриськизы. Элькунмы та лыдпусъя Приволжск федерал округын 13-тӥ интыын мынэ Гожъян-чотанэ тужгес мыло-кыдо пыриськизы Кез ёросын улӥсьёс – 97 процентэз, Дэбес, Яр но Вавож ёросъёсын – быдэн 96 процентэз, Юкаменск ёросын – 95 процентэз, Сьӧлта но Шаркан ёросъёсын – быдэн 94 процентэз, Каракулино ёросын – 93 процентэз, Кияса но Пичи Пурга ёросъёсын – быдэн 91 процентэз, Можга ёросын – 89 процентэз, Якшур-Бӧдья ёросын – 88 процентэз, Ува ёросын – 83 процентэз. Нош Дэри ёросын лыдпус 53 процентозь сяна ӧз на вуы. Каръёсын калыкез гожъян-чотан калленгес мынэ. Озьы, Можгаын переписе 81 процентэз улӥсьёс пыриськизы, Воткаын – 77 процентэз, Глазкарын – 65 процентэз, Сарапулын – 58 процентэз, Ижкарын – 50 процентэз. Туэ нырысьсэ калыкез гожъян-чотан Госуслуги пыр онлайн амалэн но мынэ. Котькуд мылкыд карись переписчиклэсь лыктэмзэ возьматэк но юанъёслы валэктонъёс сётыны быгатэ. Бӧрысь лыдъясь-гожтӥсьлы QR-кодэз гинэ возьматыны кулэ луоз на. Удмуртиын та амалэн нуналлы быдэ ог 9 сюрс адями ачиз сярысь ивортон сётэ. Озьы элькунын 13,5 процентэз улӥсьёс пусйиськизы ни. Удмуртия та лыдпусъя Приволжск федерал округын 10-тӥ интыын. Нош нырысетӥ интыын Мордовия – 22,8 процент. Элькунын онлайн-переписе тужгес мыло-кыдо пырисько Красногорск ёросын улӥсьёс – 20 процент, Дэбес но Кизнер ёросъёсын – быдэн 16 процент, Ижкарын, Глазкарын но Алнаш ёросын – быдэн 14 процент. Нош Воткаын, Сарапулын, Дэри, Камбарка но Сюмси ёросъёсын 12 процентлэсь тросэз улӥсьёс онлайн-амалэн пусйиськизы. Бере кылисьёс пӧлын Пичи Пурга, Можга, Сарапул, Ува ёросъёс. Отын 9 процентэз гинэ онлайн амалэн переписе пыриськизы. Тодэ вайытом, Госуслуги пыр калыкез гожъян-чотанэ пыриськыны луонлыкез 14-тӥ шуркынмонозь азьланьтӥзы. Туэ калыкез гожъян-чотанэ пыриськисьёслы 33 юанъёслы валэктон сётыны кулэ. Нырысьсэ перепись дыръя кык но солэсь трос анай кылэз но одӥг но солэсь трос йӧслыкез пусйыны луэ. Тегъёс: Мерлык Ижкар Удмуртия Россия гожъян-чотан удмуртъёс йӧслыкъёс  